নিজস্ব প্রতিবেদন: সংস্কৃতির পীঠস্থান।  রেনেসাঁর জন্মভিটে। ভালোবাসার শহর। মহানগরী, তিলোত্তমা এই শহর জানে আমার আপনার সব কিছু। কিন্তু সেই আদি অকৃত্রিম কলকাতায় শুধুমাত্র আলিঙ্গন করার অপরাধে তরুণী-তরুণীকে হেনস্থার শিকার হতে হল। মার খেতে হল নীতি পুলিসদের হাতে। ঘটনাস্থল কলকাতা মেট্রো। দমদম গামী মেট্রো ট্রেনে আসছিলেন দুই তরুণ-তরুণী। ভিড়ের ট্রেনে পরস্পরকে জড়িয়ে ধরে দাঁড়িয়েছিলেন। সহ্য হয়নি সহযাত্রীদের। ট্রেনের মধ্যেই নানা কটাক্ষ। প্রতিবাদ করেছিলেন ওই তরুণ। তাতেই ক্ষিপ্ত হয়ে ওঠেন সহযাত্রীরা। দমদম স্টেশন আসতে না আসতেই ট্রেন থেকে নামিয়ে হিড়হিড় করে টানতে টানতে নিয়ে গিয়ে মারধর করা হয় যুগলকে। তখন কিন্তু প্রতিবাদে এগিয়ে আসেনি কেউ। সামান্য আলিঙ্গনে এভাবে মেজাজ হারানোয় স্বভাবতই প্রশ্ন উঠছে নাগরকি সমাজ অসহায়তা নিয়ে। এই ঘটনার নিন্দা করে অনেকেই বলছেন, প্রকাশ্যে পুলিস ঘুষ নেওয়ার মতো তো অপরাধ কাজ করেননি তাঁরা!